title: باب دارنا
text: باب دارنا هولدينݣ، معروف كتر غير بسميت باب دارنا، هي واحد شاريكة مغريبية ديال لإنعاش لعقاري، كيقولو بلي بدات ف 1990، ولاكين ماتحلات رسميا حتال 18 أكتوبر 2019، مولاها هو سيدي محمد الوردي لي من قبل كان موضاف معا وفاسلف ؤ وفاكاش.
  
  لبدية 
  لقصة كاتبدا ب ضبط ف 2013 ملي باب دارنا بدات كاتبان ف ساحة ب لإشهارات ف تلفازة وسوشل ميديا كيبينو فيهم أنهم عندهم مشاريع ديال ديور ف بزاف د لمدون د لمغريب ؤ بعروض مختالفة كاتناسب كلشي، ؤكيديرو حتا تسهيلات ف لخلاص.
  
  هاد لإشهارات، لي شاركو فيهم ممتيلين ؤفنانين، كانو كيدوزو فيهم لعروض لي كاينا بحال مثلا "تشري جوج ديور وتالتا فابور" ولا "ڤيلا بتامان برطمة"، هادشي لي خلا ناس يتيقو ؤيزعمو يشريو.
  
  حاجة خرا، هاد "شاريكة" حضرات لبزاف د لمعارض داخل لمغريب ولا ف لخاريج، وهادشي خلا حتا لمغاربة لي ساكنين برا يزعمو ف الشرا ديال ديور.
  
  لفضيحة ديال نّصب 
  ف لول ديال نونبر 2019، تقريبان شي 20 واحد لي دافعين تسبيق باش ياخدو ديور مشاو كيطالبو قدام لمقر د شاريكة باش يردو ليهم فلوسهم حيت تعطلو باش يعطيهم ديورهم؛ ومن بعد ليالي من لمفاوضات، الوردي عطاهوم شيكات. نهار 7 نونبر واحد من هاد الناس ؤفنفس لوقت محامي دار شكاية ضد رئيس لمدير لعام ديال باب دارنا الوردي حيت شيكات بلا رصيد.
  
  تحقيق 
  ف 21 نونبر، الوردي تشد وتحط ف لحراسة نضرية. معا لبوليس لقضائي الوردي عتارف بلي ماكانش عندو ترخيص ديال لبني.
  
  ف 30 دجنبر، نائب لمدير لعام ؤ نمرة 2 ديال باب دارنا عتمان البوكفاوي تشد ؤهو هربان ف أبيدجون ف لكوط ديڤوار.
  
  ف نونبر 2021، خرجو تقارير بلي لوردي هرّب ل فلوس ل پاناما ؤ خدّمهم ف واحد شاريكة د ستيتمار تما، ضحايا طالبو باش يتحل تحقيق ف هاد لقضية.
  
  لموحاكامة 
  ف 12 يناير 2023، حكمات محكامة ستيناف د دارلبيضا على مول شاريكة لوردي بخمسطاش لعام د لحبس ؤ على نّوطير لي متاهم ب تزوير ب طناش لعام د لحبس، ؤ لمجموع تعطات 51 عام د لحبس لڭاع ناس لي متاهمين ف هاد لقضية.
  
  عيون لكلام 
  
  شركات د لمغريب
  جرائم د لفينونص
  مقالة ب جودة مابيهاش (تصنيف د إحصائيات لمينحة د 2023)